ตำรวจเตือนเกษตรกร ระวังมิจฉาชีพหลอกยกหนี้ในระบบ แนะวิธีสังเกต หากหลงเชื่อถูกหลอกเงินไปแล้ว ให้รีบแจ้งเจ้าหน้าที่ทันที
พันตำรวจเอก กฤษณะ พัฒนเจริญ รองโฆษกสำนักงานตำรวจแห่งชาติ กล่าวถึงกรณีที่สมาคมสถาบันการเงินของรัฐ ออกประกาศเตือนเกษตรกร ระวังมิจฉาชีพหลอกยกหนี้ในระบบ โดยระบุว่า กรณีนี้ เป็นหนึ่งการรูปแบบการหลอกลวงที่มีมานานแล้ว แค่เปลี่ยนข้อความในการล่อลวงด้วยส่งลิงก์ที่แนบไปกับข้อความ หลอกว่าท่านได้รับสิทธิประโยชน์ต่างๆ เช่น ได้รับการยกหนี้สิน ได้รับเงิน ได้สิทธิกู้เงิน ได้ส่วนลด เมื่อเหยื่อหลงเชื่อ ก็จะคลิกลิงก์เข้าไปกรอกข้อมูลส่วนตัวจากนั้นมิจฉาชีพก็จะติดต่อมา อ้างว่า การกู้เงินต้องมีเงินค้ำประกัน หรืออ้างว่าคนเยอะเป็นค่าลัดคิว หลอกต่อว่า ถ้าอยากได้เงินเร็วต้องโอนเงินมาเพิ่มอีก เมื่อมิจฉาชีพได้เงินเเล้ว ก็หลบหนีไป ฝากเตือนประชาชนให้ระวัดระวัง เมื่อได้รับข้อความในลักษณะดังกล่าว ควรตรวจสอบแหล่งที่มาว่าเชื่อถือได้หรือไม่ หลีกเลี่ยงการกดลิงก์ที่น่าสงสัย หรือไม่ทราบแหล่งที่มา อย่ากรอกข้อมูลส่วนตัวลงในลิงก์ หรือแอปพลิเคชัน เนื่องจากอาจจะเป็นช่องทางของกลุ่มมิจฉาชีพทำขึ้นใช้ในการล้วงข้อมูลส่วนตัว ก่อนนำไปหาประโยชน์ในทางมิชอบ ไม่หลงเชื่อคำเชิญชวนที่ดีเกินจริง ควรรายงานสแปมและกดบล็อกหมายเลขที่ส่งโฆษณาต้องสงสัย หรือ SMS ขยะหากได้รับข้อความแล้วไม่แน่ใจว่าเป็นความจริงหรือไม่ ขอให้ตรวจสอบกับทางหน่วยงานที่เกี่ยวข้อง หากพบเบาะแส สามารถแจ้งไปยัง ศูนย์ต่อต้านข่าวปลอม หมายเลขโทรศัพท์ 1111 ต่อ 87, Call Center ของ ศปอส.ตร. หมายเลขโทรศัพท์ 1599 หรือทาง Facebook กองบัญชาการตำรวจสืบสวนสอบสวนอาชญากรรมทางเทคโนโลยี บช.สอท. - CCIB